《自画山居图歌赠宜春朱隐君》
明代·虞堪

朱侯有隐居，乃在宜春间。东游久未已，浩荡忘其还。

山川神气具在眼，穷幽赜隐知何限。黄河之源出昆崙，千里万里盘旋屈折支天根。

自从开辟分九州，大噫嘑噏生气浮。绵延亘接无尽头，奔澎不息入海流。

海门限水回蛟蜃，碣石排风驻马牛。从此山川极瓯越，秦王之石禹王穴。

朱侯朝览赤城霞，暮看山阴雪。山阴溪中钓鱼者，旧庐亦在青城下。

胸中丘壑浑天成，手把风云自挥洒。窅霭外鸿濛前来龙起伏，顷刻真宛然。

长松古桧亦偃蹇，不似草草生风烟。朱侯长相见，谈笑共刮目。

脱屦白石上，沧浪歌濯足。爱山之癖奈侯酷，聊以寻幽画苑屋。

青山隔溪转，白云就檐宿。不短挂猿藤，颇长栖凤竹。

画成送侯当早归，越来溪傍花正飞。春山蕨长荠菜肥，何待满树风雨钩辀啼。

朱侯朱侯此别勿叹惜，一饭劝君当努力。但将鸡犬深入云，莫管桃花尽狼籍。

此画挂向草屋壁，读书万卷守勿失。从教门前泥潦三尺深，深掩柴门莫轻出。

作者简介：元末明初苏州府长洲人，字克用，一字胜伯。元末隐居不仕。家藏书甚富，手自编辑。好诗，工山水。洪武中为云南府学教授，卒官。有《希澹园诗集》。